בתי מונקאטש

בית המדרש בשנת תרצ"ג
בתי מונקאטש (מונקאץ') היא שכונה חרדית זעירה בירושלים, הניצבת בשכנות לבתי ראנד ומהווה חלק מגוש הנחלאות.

שכונת בתי מונקטש הוקמה על ידי חסידים מהעיירה מונקאץ' הנמצאת באוקראינה ובאותה עת שכנה בתחום הונגריה.

== היסטוריה ==

חסידות מונקאטש העמידה שושלת רבנים ששמם יצא לפניהם בעולם היהודי וידועים כמתנגדים חריפים לתנועה הציונית.

האדמו"ר השני של החסידות רבי צבי הירש שפירא (1850–1913) ייסד את כולל מונקאטש ועשרה הגלילות ובזמנו עלו חסידים ממונקאטש לארץ ישראל. תחילה נתמכו החסידים במסגרת צדקת רבי מאיר בעל הנס שבירושלים אך בעקבות סכסוך על חלוקת התמיכה פרשו יוצאי מונקאטש והקימו את כולל מונקאטש ונשיאו - רבי צבי הירש שפירא.

עם פטירתו של רבי צבי הירש עלה על כיסא החסידות בנו רבי חיים אלעזר שפירא (1871–1937). בזמן כהונתו כאדמו"ר יסד שכונה בירושלים עבור אנשי הכולל, הידועה בשם בתי מונקאטש.

ב-12 במאי 1914 דיווח העיתון מוריה על שליחים של החסידות שהגיעו לירושלים: מלחמת העולם הראשונה שפרצה באותה שנה טרפה את הקלפים. אף על פי שהשטח אכן נרכש בשנת 1914 החלה הבניה רק בשנת 1930 עם ביקורו היחיד בארץ של הרב חיים אלעזר שפירא, כאשר בא לבקר את ה"סבא קדישא" רבי שלמה אליעזר אלפנדרי.

מסעו של הרב זכה לתהודה בציבור. במהלך הביקור עבר הרב בארץ לאורכה ולרוחבה וביקר במקומות הקדושים. גולת הכותרת של הביקור הייתה המפגש עם רבי שלמה אליעזר אלפנדרי, מספר הסופר חיים באר בספרו עת הזמיר: האדמו"ר עצמו הוא שחתם על ספר תקנות השכונה. בתקנות משתקפת השקפת העולם של החסידות. תושבי השכונה מחויבים לשלוח את ילדיהם לבית ספר חרדי בלבד ומחויבים לקוד לבוש המתאים למסורת החרדית ונאסר עליהם לגלח את זקנם ואת הפאות. תקנות אחרות מתייחסות לבית הכנסת שנמצא בשכונה, לפי תקנות אלו כל אדם הלומד בכולל מחויב להתפלל בבית הכנסת השכונתי לפחות פעם בשבוע בימי חול ופעמיים בחודשיים להתפלל בשבת.

== מבנה השכונה ==
תחילה התכוונו אנשי החסידות לבנות על כל המגרש שיועד לשכונה, אך בהיעדר משאבים נבנו בסך הכול שלושה בניינים העומדים עד היום.

במרכז השכונה עומד "בית המדרש תפארת צבי" (על שם צבי הירש שפירא) הנמצא ברחוב הנצי"ב. בית הכנסת ובית מגורים ובו שמונה דירות ניצב בפינת הרחובות שומרון ומסילת ישרים.

השכונה בנויה בתבנית של שכונות הכוללים שנבנו בירושלים בסוף התקופה העות'מאנית - בדומה לשכונת בתי אונגרין שנבנו בשנת 1891 ושכונת כנסת ישראל השוכנת בסמוך ונבנתה בשנת 1902. שלושת המבנים הוקמו סביב חצר פנימית מלבנית. בית המגורים בנוי במתכונת בתי רכבת דו קומתיים. בתים אלו הם רצף של יחידות מגורים הצמודות זו לזו. בכל יחידת מגורים הוביל חדר כניסה (הול) למטבח ולשירותים ושני חדרי שינה. ליחידות המגורים בקומה העליונה מוביל גרם מדרגות חיצוני ממנו נמתחת מרפסת ארוכה העוברת לאורך החזית ומחברת את כל הכניסות שלאורכה.

ברבות השנים הוסיפו הדיירים תוספות בנייה מאולתרות על מנת להקל על הצפיפות, כפי שקרה בשכונות כוללים אחרות בירושלים.

על הכולל מציינת כתובת כדלקמן: 
נכון לסוף המאה העשרים משמש משה יהודה ליב רבינוביץ, האדמו"ר ממונקאטש, כנשיא הכבוד של הכולל וכן של השלוחה "כולל מנחת אלעזר דחסידי מונקאטש" הנמצאת ברחוב יואל בשכונת מאה שערים.

== גלריה ==
<gallery>
קובץ:M house 8.JPG|בית הכנסת מונקאטש
קובץ:M houses 7.JPG|בית הכנסת בתי מונקאטש
קובץ:M houses 10.JPG|בית מגורים בשכונת בתי מונקאטש
קובץ:M houses 3.JPG|בית מגורים בשכונת בתי מונקאטש
קובץ:M houses 9.JPG|בית הכנסת בתי מונקאטש
קובץ:M houses 6.JPG|בתי מונקטש, בית בודד
</gallery>

== קישורים חיצוניים ==

* [http://www.daat.ac.il/daat/history/kehilot/munkatsh.htm אתר המתעד את תולדות החסידות]
* [https://yadvashem.org/yv/he/exhibitions/communities/munkacs/index.asp מונקאץ' (Munkács), קרפטורוס, צ'כוסלובקיה (כיום, אוקראינה) דפי מידע באתר יד ושם הכוללים גלריות צילומים וטקסט המתאר את קורות הקהילה]
* [https://www.bhol.co.il/news/1102005 תיעוד: נחנך בניין הת"ת החדש של מונקאטש בבני ברק כתבה באתר חדרי חרדים 20.05.20]
* [https://www.nli.org.il/he/sheets/NNL_EPHEMERA997000703390405171/NLI#$FL3079024 "בתי מונקטש למרמס" כרזה מאוסף הספרייה הלאומית]

== הערות שוליים ==

קטגוריה:שכונות חרדיות בירושלים
קטגוריה:ירושלים: שכונות
קטגוריה:נחלאות